google/wiki40b huggingface dataset:
Hjerkinn

Hjerkinn er en tettbebyggelse i Dovre kommune, Oppland. Hjerkinn er et av Norges tørreste steder med gjennomsnittlig 222 mm nedbør i året.
Hjerkinn stasjon er Dovrebanens høyestliggende stasjon på 1017 meter over havet. Hjerkinn ligger ved E6. Hjerkinn flyplass ligger ca. fem kilometer fra Hjerkinn i retning Folldal. Bussforbindelse langs Rv29 med Folldal og Alvdal i Østerdalen.

Historie

Hjerkinn er en gammel skysstasjon med tradisjoner tilbake til midt på 1200-tallet. Den lå på pilegrims- og kongeveien til Trondheim, og var det høyeste punktet på Dovrefjell. På 1800-tallet kom det også skolemester til Hjerkinn i sesongen, og stedet var midtpunktet på fjellovergangen. Engelske turister var i dette århundret de første som oppdaget stedet og la grunnen for den videre hotelldrift her. Da jernbanene fra Oppdal og Dombås ble sluttført og knyttet sammen i 1921, fikk området et nytt oppsving, med hotelldrift både her og på Fokstua litt lengre vest.
Folldal gruver drev gruvedrift på Tverrfjellet frem til 1993. Forsvaret hadde et øvingsfelt i nærheten, Hjerkinn skytefelt.
Jon Torbergsson

Jon Torbergsson (født 1153 død 1179) var lendmann og storbonde på Randaberg i Rogaland.

Familieforhold

Jon Torbergsson regnes som etterkommer av Erling Skjalgssons datter Ragnhild Erlingsdatter og hennes mann Torberg Arneson på Giske. Det er en runeinnskrift på Indre Bø på Randaberg med teksten: "Torberg Torsteinsson bar denne steinen" fra 1100-tallet. Det kan ha vært far til Jon.
Jon Torbergsson giftet seg med Ragnhild Erlingsdatter, datteren til  Erling Skakke og Kristin Sigurdsdatter.
Ragnhild Erlingsdatter var søster til kong Magnus Erlingsson.

Bosted og eiendommer

Rundt 1100 slo representanter fra Arnungeætten på Giske seg ned på Randaberg-gården på Randabergfjellet.
Jon var en meget rik man og eide nesten hele Randaberg og  kanskje det meste av Hundvåg, han eide også flere jordeiendommer utenom dette.

Politisk virke

Jon var lendmann og støttet kongen militært.
Han falt i slaget på Kalvskinnet i Trondheim mot birkebeinerne i 1179. Der gjorde han seg bemerket før slaget, da han advarte mot fyll og drukkenskap.
Kjøtt

Definisjoner

Ifølge Kjøtt- og fjørfebransjens Landsforbund og Norsk Kjøtt er kjøtt definert som skjelettmuskulatur og mellomgulv med tilhørende fett og bindevev. Kjøtt finnes i tusenvis av varierende typer og fasonger, men de mest vanlige kjøttsortene i Europa og Vesten er kjøtt fra storfe, svin og forskjellige typer fugler.
Både hvitt og rødt rent kjøtt inneholder lite fett og har begge et høyt innhold av en rekke livsnødvendige næringsstoffer.  Kjøtt er en viktig kilde til protein, A- og B-vitaminer og til mineralstoffene sink, selen og jern. Det norske Helsedirektoratet anbefaler at et moderat inntak av magre kjøttprodukter kan derfor med fordel inngå i kostholdet. Fettinnhold og fettsyresammensetningen er imidlertid ulik i de to kjøttypene. Fettet i rødt kjøtt (kjøtt fra drøvtyggere som lam og storfe) har en større andel mettede fettsyrer enn fettet i hvitt kjøtt (fjørfe- og svinekjøtt). Derfor mener man at fettet i hvitt kjøtt har en gunstigere fettsyresammensetning enn rødt kjøtt.
Kjøtt fra storfe, hest, småfe og svin kan i Norge ha maksimum 25 % fett og 25 % bindevev. Kjøtt fra fjørfe, kanin m.v. kan maksimalt ha 15 % fett og 10 % bindevev. Mekanisk utbenet kjøtt (MUK) inngår ikke kjøttdefinisjonen.

Merking av kjøtt

Ansvaret for kjøttvarenes kvalitet og helsemessige sikkerhet ligger i første omgang hos den som har produsert varen. Produsenten skal på bakgrunn av sin kjennskap til produktet og hvordan det er produsert, fastsette riktig holdbarhetsdato. Produsenten har også ansvar for å gi forbrukerne informasjon om (oppbevaringsbetingelser). Det er imidlertid forbrukers ansvar å håndtere varen i tråd med informasjonen fra produsenten etter at varen er kjøpt, forhold som eks kjøletemperatur er avgjørende for at varen skal ha den holdbarheten som er angitt på pakken.
Kjøtt er lett bedervelige matvarer som skal merkes med «siste forbruksdag», ikke «best før». Det skal også være merket med oppbevaringsinformasjon/oppbevaringsanvisning. Kjøttprodukt skal merkes slik at en i størst mulig grad kan se hvilke råvarer de er fremstilt av og/eller hvilke produkt de tilhører. De må ikke ha navn som gjør at de kan forveksles med andre kjøttprodukter.
For storfekjøtt gjelder det spesielle regler for opprinnelsesmerking. Dersom varen er merket med «Opprinnelse Norge» betyr det at dyret er født, oppdrettet og slaktet i Norge. Dersom importert kjøtt kvernes til kjøttdeig i en butikk i Norge er det ikke lov å kalle produktet «norsk kjøttdeig» eller merke produktet med norsk flagg.
Integrasjon (sosiologi)

Integrasjon i sosiologien er knyttet til teori for sosial orden. Den bygger på premisset at samfunnet er et overindividuelt fenomen (metodologisk holisme) og dermed større enn summen av individene som utgjør det. Individene knyttes sammen gjennom et verdifellesskap. Nye individer som kommer inn i samfunnet, for eksempel barn eller immigranter, integreres i dette verdifellesskapet gjennom sosialisering.
Viktige samfunnsvitere som har bidratt til teorien om integrasjon som grunnlag for sosial orden er blant andre Émile Durkheim.
Integrasjon er ingen entydig betegnelse, og har vært brukt på ulike måter i ulike deler av samfunnsvitenskapene, og i den politiske diskursen. I tillegg kan et enkeltmenneske i samfunnet for eksempel være godt integrert i lokalmiljøet sitt, men dårlig integrert på arbeidsplassen. I norsk dagligtale bruker man oftest begrepet integrasjon om innvandrere som skal forsøkes inkluderes i det norske fellesskapet, men også mennesker med ulike handicap kan ha behov for å integreres bedre i samfunnet.
Ratemiidae

Utseende

Temmelig store lus uten øyne. Antennene har fem ledd. Beina har "tomler" på leggene som griper an mot klørne.

Liv og utvikling

Familien lever på hester og beslektede grupper.
Elijah Hise Norton

Biografi

Norton ble født i Russellville i fylket Logan i delstaten Kentucky i 1821. Han gikk på offentlige skoler og den private, kristne videregående skolen Centre College i Danville i Kentucky. Han tok eksamen ved fakultetet for jus ved det private, kristne universitetet Transylvania University i Lexington i Kentucky i 1842 og åpnet advokatpraksis i 1845 i Platte City i Missouri.
Han tjenestegjorde som fylkesadvokat i 1850 og som delstatens omreisende dommer i 1852-1860. Han ble innvalgt som representant for Det demokratiske parti til den 37. kongressen (4. mars 1861 – 3. mars 1863), men lyktes ikke å bli valgt på nytt i 1862 til den 38. kongressen. Han var delegat til delstatens konstitusjonelle konferanse i 1875 og ble senere utpekt og deretter valgt til dommer for Missouris høyesterett hvor han tjenestegjorde fra 1877 til 1888. Han tok deretter opp igjen sin private advokatpraksis og døde i Platte City i 1914. Han er gravlagt ved gravlunden i byen.
Misjonærene av den Hellige Familie

Misjonærene av den Hellige Familie (latin Congregatio Missionariorum a Sancta Familia, forkortes M.S.F.) er en katolsk kongregasjon. Den ble grunnlagt i 1895 av pater Jean Berthier fra La Salette i nærheten av Grenoble. Den har i 2004 omkring 950 medlemmer.
Kongregasjonen kom første gang til Norge i 1931, og har siden regelmessig stilt prester til disposisjon for tjeneste i Tromsø katolske stift. Det var i 2004 seks prester og en biskop (Gerhard Ludwig Goebel, død 2006) tilknyttet M.S.F. i Norge.
Folketellingen i India 2011

Den 15. nasjonale folketellingen i India ble gjennomført i to faser: tilegnelse av husholdningsinformasjon (eng. houselisting) og selve folketellingen (eng. population enumeration). Innsamlingen av husholdningsinformasjon begynte 1. april 2010 og innebar informasjon om alle bygninger. Informasjon for det nasjonale befolkningsregisteret (National Population Register) ble også hentet inn i den første fasen, og vil bli brukt til å tildele et unikt 12-sifret identifikasjonsnummer til alle Indias borgere av Unique Identification Authority of India. Den andre fasen med selve folketellingen ble gjennomført mellom 9. og 28. februar 2011. I India er det gjennomført systematiske folketellinger siden 1872, men biometrisk informasjon ble samlet inn for første gang i 2011.
Folketellingen i 2011 er den nest største folketellingen som noensinne er gjennomført i verdenshistorien, etter folketellingen i Kina i 2010. Ifølge de provisoriske rapportene som ble utgitt 31. mars 2011 økte den indiske befolkningen til 1,21 mrd. med en dekadisk vekst (2001–2011) på 17,64%. Lesekyndigheten blant voksne økte til 74,08% med en dekadisk vekst på 9,21%.
Nesohoplia

Levevis

Larvene lever i jorda av røtter, utviklingen kan gjerne ta 2-3 år. De voksne billene besøker gjerne blomster, men aktivitetsperioden er kort.

Utbredelse

Arten lever på Seychellene.
NM i svømming langbane 2004

NM i svømming langbane 2004 ble arrangert i Tøyenbadet i Oslo 8.-11. juli 2004. Arrangører var IL Varg og Speed.
William John Duane

Biografi

Duane ble født i Clonmel i Irland, men emigrerte til USA med sin far William Duane i 1796, hvor de bosatte seg ved Philadelphia i Pennsylvania. Han hjalp hans far med å publisere Philadelphia–avisen Aurora inntil 1806, hvor han ble en innflytelsesrik advokat og tjenestegjorde gjentatte ganger ved Pennsylvania General Assembly. Duane ble regnet som en av de mektigste politikerne i Pennsylvania på denne tiden.
I 1833 ble han utnevnt til landets neste finansminitser av president Andrew Jackson, men på samme måte som hans forgjenger Louis McLane nektet Duane å fjerne statlig innskudd fra Second Bank of the United States og flytte disse over til statlige banker. Dette førte til konfronteringer mellom Jackson og Duane, hvor sistnevnte ble erstattet av Roger B. Taney allerede i september samme år. Han vendte tilbake til sin advokatpraksis og forsvarte siden sin egen posisjon i sin utgitte bok Narrative and Correspondence Concerning the Removal of the Deposites, and Occurrences Connected Therewith, som kom ut i 1838. William John Duane døde den 27. september 1865.
Helmuth Ellgaard

Bakgrunn

Helmuth Ellgaard ble født i det daværende tyske Hadersleben (Haderslev) i Nordslesvig. I 1928 forlot familien Haderslev som etter folkeavstemning i 1922 hadde blitt dansk, for å flytte til Kiel. 
Allerede tidlig interesserte Helmuth Ellgaard seg for tegning og maling. I 1934 fikk han sin utdannelse på kunstakademiet i Kiel, og arbeidet samtidig som reportasjetegner for dagsavisen Kieler Neueste Nachrichten. Han lærte seg å håndtere penn og skisseblokk, og hans spesialitet ble raske skisser med kullstift. 
I 1939 flyttet han som nygift til Berlin.

Andre verdenskrig

Etter at andre verdenskrig brøt ut ble han krigsreporter, og som løytnant i flyvåpenet (Luftwaffe) deltok han i mange luftangrep som tegnende journalist, blant annet ved slaget om Storbritannia i 1940. Hans arbeid ble publisert i det anerkjente ukebladet Berliner Illustrierte Zeitung. Under krigen ble også hans to sønner Peter (1940) og Holger (1943) født.

Etterkrigstiden

Under krigen hadde de store forlagshusene i Berlin blitt ødelagt, og nye aviser og tidsskrifter oppstod blant annet i Hamburg og München. Familien Ellgaard flyttet derfor til München, der Helmuth Ellgaard var med på å starte bildemagasinet Revue, som var et av mange nye tidsskrifter i etterkrigstidens Vest-Tyskland. I Revues redaksjon arbeidet Ellgaard som fast ansatt bilderedaktør og reportasjetekniker. I nesten hver ukeutgave fantes det illustrasjoner av ham, fra 1953 til og med i farger. Hans forbilder var amerikaneren Norman Rockwell og dansken Kurt Ard. 
I 1956 gjorde han seg selvstendig og flyttet med familien til Hamburg. Her illustrerte han bøker og arbeidet for reklamefirmaer. Hans store innsats i perioden 1954 til 1961 var likevel illustrasjonen av et stort antall filmplakater, hvor plakaten fra 1959 for antikrigsfilmen Bron (Die Brücke) er hans mest framstående arbeide.  I 1980, 67 år gammel, døde han av et hjerteinfarkt. 
En stor del av hans arbeider ble i 2003 donert av hans to sønner Peter og Holger Ellgaard til Haus der Geschichte i Bonn.
Sildhopfjellet tunnel

Sildhopfjellet tunnel, ofte omtalt som Basis tunnel, er en tunnel i Sørfold som ble påbegynt under andre verdenskrig, tiltenkt som jernbanetunnel på Polarbanen. Tunnelen skulle gå gjennom Sildhopfjellet mellom de to planlagte stasjonene Gjerdal i sør og Mørsry i nord. Sildhopfjellet tunnel var ment å bli den lengste av tunnelene på Polarbanen, med en samlet lengde på 6 740 meter. Ved krigens slutt i 1945, var det tatt ut 396 meter stoll og åtte meter fullprofil fra tunnelen.
Stuping under de britiske imperielekene 1934

Stuping under de britiske imperielekene 1934. Stuping var en av flere grener i de andre britiske imperielekene som ble arrangert i London i England 4. til 11. august 1934. Det var fire øvelser, 3 meter sviktstup og 10 meter tårnstup for både kvinner og menn. England ble beste nasjon med tre gullmedaljer foran Canada med én.
Kvalsundet (Tromsø)

Kvalsundet er et sund i Tromsø kommune i Troms. Det ligger mellom Kvaløya i sørvest og Ringvassøya i nordøst. Sundet går fra Gåsvær ved nordspissen av Kvaløya i nordvest til Grøtsundet i sørøst. Det er rundt 21 kilometer langt. Kvalsundtunnelen går under sundet.
Rallyvettreglene

Rallyvettreglene
1. Respekter skilt og avsperringer.
2. Følg sikkerhetsvaktenes anvisninger.
3. Ha respekt for bilenes fart og unngå å ferdes i selve rallytraseen.
4. Stå med god avstand til veien og følg bilene nøye. Hold sansene skjerpet til siste bil har passert.
5. Bruk sunn fornuft, hjelp også andre til å stå sikkert plassert.
6. Vær oppmerksom på at tidsintervallet mellom rallybilene varierer.
7. Barnevogn, akebett, sykler og lignende skal ikke medbringes.
8. Hunder skal alltid holdes i bånd dersom de må være med.
9. Alkohol og rally hører ikke sammen.
10. Husk at en god rallytilskuer forsøpler ikke naturen.
Charlotte Selbekk

Klubbkarriere

Charlotte Selbekk begynte å spille bandy på Haslum IL i Bærum der hun spilte på guttelag før hun begynte på Høvik IFs damelag i 2011. I 2013 spilte hun NM-finale for Haslums guttelag. Etter to sesonger i Høvik flyttet hun i 2013 til Vänersborg i Sverige for å gå på bandygymnas. I tiden på bandygymnas i Vänersborg spilte hun for damelaget til Kareby Idrottsselskap og juniorlaget Surte/Kareby. Hun spilte SM-finale både for juniorlaget og damelaget den første sesongen, begge kampene endte med tap for hhv Nässjö IF og AIK.
I oktober 2014 vant Kareby World Cup i bandy for klubblag i Edsbyn etter å ha slått det russiske mesterlaget Rekord Irkutsk i finalen. Kareby lå under 3-0, men utliknet ledelsen etter hat-trick av Charlotte Selbekk og vant til slutt finalen på straffer. Selbekk ble turneringens toppscorer. I mars 2015 spilte Charlotte Selbekk SM-finale på Tele2 Arena i Stockholm og ble svensk mester etter å ha slått AIK fra Solna 3-1.
I sesongen 2015-2016 forsvarte Kareby IS World Cup-tittelen ved å slå AIK 4-2 i finalen. Igjen skåret Selbekk hat-trick i finalen, og i mars forsvarte Kareby SM-gullet ved nok en gang å slå AIK 3-1 i finalen. Charlotte Selbekk laget Karebys tredje mål. Selbekk endte på 2.-plass i skytterligaen og ble kåret til Sveriges beste juniorspiller i sesongen 2015-2016.
I mai 2016 meldte Charlotte Selbekk overgang til Västerås SK. Sesongen 2016/2017 endte med seriegull og SM-sølv etter tap for Kareby IS i finalen. Charlotte Selbekk ble denne sesongen rangert som en av verdens beste bandyspillere av Magasinet Bandyportföljen.
Sesongen 2018/2019 ble VSK svenske mestre for første gang i historien da de slo regjerende mestre Skutskärs IF på straffer etter 3-3 ved ordinær tid foran et rekordpublikum på 6,500 på Studenternas IP i Uppsala. Charlotte Selbekk skåret VSKs 2-0 mål  og tok dermed sitt tredje SM-gull.
I desember 2017 ble Charlotte Selbekk som første bandyspiller rangert som en av Norges 100 beste idrettsutøvere av VG sporten.  Leserne stemte henne opp fra 98. til 5. plass. Selbekk ble også rangert topp 100 i 2018.

Landslagsmeritter

Charlotte Selbekk debuterte på damelandslaget som 14-åring i en privatlandskamp mot Sverige i Drammen i 2012. I 2014 deltok hun for Norge i VM i Laapenraanta i Finland der Norge tapte bronsefinalen for Finland. I 2016 tok Norge bronsemedaljen i VM i Minneapolis i USA etter å ha slått Canada i bronsefinalen. Charlotte Selbekk scoret i ordinær tid i tillegg til det avgjørende målet på straffe i golden goal. Norge gjentok bedriften i VM i Kina i 2018 da de slo Finland I bronsefinalen.

Andre idretter

Charlotte Selbekk har vunnet gull og bronse i Norway Cup og sølv i Dana Cup i fotball og har 3 i hdc i golf.
Tongren (Huangnan)

Tongren eller Rebkong (kinesisk: 同仁县; pinyin: Tóngrén Xiàn; tibetansk: Rebkong) er et fylke i det autonome prefektur Huangnan i provinsen Qinghai i Folkerepublikken Kina.
Befolkningen var på 73 896 innbyggere i 1999.
Regionen er kjent for sin kunstneriske produksjon, særlig for thangka, en tibetansk malerkunst.
Det storgermanske rike

Det storgermanske rike (tysk: Großgermanisches Reich), eller: «Det stortyske rike av den tyske nasjon» (tysk: Großgermanisches Reich Deutscher Nation), er det offisielle navnet på den politiske enheten Nazi-Tyskland prøvde å opprette i Europa under andre verdenskrig.
Ifølge Albert Speer i hans memoarer refererte ofte Hitler til det tiltenkte riket som «Det teutonske rike av den tyske nasjon», men det er usikkerhet tilknyttet om Speer brukte ordet «teutonsk» som et synonym for «germansk». 
Adolf Hitler nevnte også «Den germanske stat av den tyske nasjon» (tysk: Germanischer Staat Deutscher Nation) i Mein Kampf.
De tiltenkte grensene til det foreslåtte riket endret seg over tid. Så tidlig som høsten 1933 så Hitler for seg å annektere områder som Böhmen, vest-Polen, og Østerrike til Tyskland, samt danne satellittstater underlagt Tyskland.
Frem til februar 1939 prøvde Hitler å legge skjul på sine intensjoner ovenfor Polen, og røpte dem kun til sine mest fortrolige og nærmeste. Ikkeangrepspakten underskrevet mellom Polen og Tyskland i 1934 var et forsøk på å skjule Hitlers planer mot Polen. Fra 1934 til tidlig 1939 planla nazistene krigen mot Polen - samt massemord og etnisk rensning av den polske befolkning - mens de opprettholdt diplomatiske bånd ved å garantere Polens eksistens (selv om de fortsatte sine krav på Den polske korridor) og ved å tilby Polen retten til å annektere Ukraina fra Sovjetunionen hvis Polen støttet Tyskland i en krig mot Sovjet.
Under og rett etter forhandlingene om en tysk-sovjetisk pakt (se Molotov-Ribbentrop-pakten) inkluderte ikke Hitler sovjetiske territorier i sitt stortyske rike, men fokuserte heller på å innføre Skandinavia og Nederlandene i riket.
Dette pangermanske riket var forventet å assimilere så godt som hele det germanske Europa inn i et gedigent rike. Geografisk sett utgjorde dette det allerede store «tredje rike» (med Tyskland før 1938, Østerrike, Böhmen, Mähren, Elsass-Lothringen, Eupen-Malmédy, Memel, Untersteiermark, Oberkrain, slovensk Kärnten og tysk-okkupert Polen), Nederland, den flamske delen av Belgia, Luxembourg, Danmark, Norge, Sverige, Island, Liechtenstein og hvertfall de tysktalende områdene av Sveits.
Storbritannia var derimot et unntak, og skulle forbli en mektig handelspartner og alliert i stedet for en del av riket. Et annet unntak var Sør-Tirol som ville forbli en del av aksepartneren Italia. Bortsett fra det germanske Europa ville grensen mot Frankrike gå tilbake til de gamle tysk-romerske grensene, noe som ville bety annekteringen av Vallonia, fransktalende Sveits, og store deler av Nord- og Øst-Frankrike. I tillegg betydde Hitlers plan om «Lebensraum» en ambisjon om å utvide Tyskland til Uralfjellene. Jøder ville bli utryddet, mens de overflødige russerne ville bli flyttet øst for Ural.
MAC-10

Produsenter

I tillegg til Military Armament Corporation har MAC-10 og deler til våpenet blitt produsert av SWD, RPB Industries, Cobray Company, Jersey Arms Works, og Section Five Firearms.
Høstsonaten

Innspillingsfakta

Filmen ble spilt inn fra 19. september til 8. november 1977 hos Norsk Film A/S på Jar og i Filmhuset i Stockholm.

Handling

Etter å ikke ha sett hverandre på syv år gjenforenes Charlotte og hennes datter Eva i sistnevntes hjem. Moren, som er en kjent konsertpianist, sørger over tapet av sin mannlige venn. Da Eva fikk vite om dette, ble hun grepet av en plutselig impuls til å invitere moren hjem til seg. Hjemme hos Eva bor også hennes sterkt handikappede søster, Helena, som hun har hatt omsorg for i to år. Moren kjenner ikke til dette. Hun tror at Helena pleies på det sykehuset der hun etterlot henne. Møtet mellom mor og datter blir meget oppslitende. Oppdemte følelser av kjærlighet og hat velter fram under en nattlig samtale.

Utmerkelser

Høstsonaten ble nominert til Oscar for beste originalmanus og Oscar for beste kvinnelige hovedrolle. Den ble i Frankrike belønnet med en César og i USA med en Golden Globe for beste utenlandske film.
Helleristningene på Stykket

Helleristningene på gården Stykket i Rissa kommune viser avbildninger av fem hjortedyr, flere av disse er sikre elgfigurer. Disse ristningene stammer trolig fra en tidlig del av yngre steinalder (ca. 4000–1800 f.Kr.).
Elgen er et av de vanligste dyr som er avbildet på helleristninger fra steinalderen i Norge. Det fins flere tolkinger av slike helleristningsbilder. Tidligere ble slike figurer ofte satt i forbindelse med magiske krefter som kunne hjelpe til med å få kontroll over de avbildete dyra. Noen ganger er slike dyrefigurer tolket som symboler som en stamme kunne identifisere seg med, et totem. I de senere år er slike dyr også sett på som spesielle kraftdyr, som kan være hogget inn i berget av sjamaner.
Helleristningsfeltet er tilrettelagt for publikum med skilt og elektronisk informasjon for mobiltelefon. Det er også tilrettelagt for rullestolbrukere.
Dekoktbøsse

Dekoktbøsse ble brukt ved fremstilling av dekokter i apotek.
Dekokter er drogeuttrekk, fremstilt ved overhelling av drogen med vann og påfølgende oppvarming i vannbad. Dekokt lages på følgende måte: Den findelte droge overhelles den nødvendige mengde vann og oppvarmes i en lukket beholder i vannbad under hyppig omrøring. Oppvarmingen fortsettes i 30 minutter etter at blandingen har nådd 90 grader. Deretter siles blandingen. 
Er mengden av uttrekk mindre enn forskrevet, blandes drogeresten med så meget kokende vann at den nødvendige mengde uttrekk fås etter ny siling og pressing.
Det samlede uttrekk settes en tid til bunnfelling og dekanteres.
I følge den nordiske farmakopé av 1975, skulle det fremstilles dekokt av en del droge til ti deler dekokt.
Ble det forskrevet dekokt av sterktvirkende droge, skulle menge av droge være angitt på legens resept.
Som konserveringsmiddel kunne man bruke 0,1 % methyl-paraoxybenzoat. 
Kinabark ble mye brukt som febernedsettende middel i dekokter.
Stiftelsen Skjulte Skatters Forlag

Stiftelsen Skjulte Skatters Forlag er et norsk bok- og tidsskriftforlag i Tananger.
Forlaget utgir bøker og blad for Brunstad Christian Church. Forlagets leder, og redaktør for bladet Skjulte Skatter er Sigurd Johan Bratlie. Ansvarlig redaktør er Brunstad Christian Church forstander Kåre J. Smith.
Forlaget ble opprettet i 1912 av Johan Oscar Smith, som ledet bladet og forlaget 1912-1942. Forlagssjef i perioden 1943 til 1998 var sønnen Aksel Johan Smith. Forlaget utgir også familiebladet Mandelblomsten.